**ÅRSMELDING MUSIKK OG DIAKONI 2024**

Det er svært hyggelig å reise rundt på besøk med sang og musikk og gode samtaler i sekken. Tilbakemeldingene er svært gode, og det er alltid ønsker om snarlig gjenkomst.

Anne Karin Pettersen og Reidar Pettersen med sin mandolin vært med på de aller fleste av turene til dagsentrene, til stor glede for alle parter.

Borre sykehjem ble lagt ned etter påske, men dagavdelingen Frøya ble flyttet til Åsgårdstrand. Vi har fulgt etter og besøkt Frøya regelmessig der.

VENNEKLUBBEN

Det ble besluttet å legge ned Venneklubben etter nyttår da oppmøte og rekruttering ble dårligere. I tillegg måtte vi prøve å redusere antall tider for ettermiddags- og kveldsjobbing. Vi valgte derfor å prioritere møtepunktene for de eldre på institusjonene. Det har vært hyggelig å møte ungdommene på Venneklubben, men det er en tid for alt.

ARRANGEMENTER

Vi har gjennomført:

* *7 gudstjenester ved Indre Havn sykehjem*
* *4 påskegudstjenester fordelt på Indre Havn sykehjem, Åsgårdstrand sykehjem, Borre sykehjem og Braarudtoppen*
* *3 høsttakkefester fordelt på Indre Havn sykehjem, Åsgårdstrand og Braarudtoppen*
* *14 sangstunder fordelt på Åsgata og Braarudtoppen*
* *3 ekstra sangstunder fordelt på Indre Havn sykehjem, Borre sykehjem og Åsgårdstrand sykehjem*
* *28 besøk på dagavdelingene Frøya, Edvard, Maiastua og dagavdelingen ved Indre Havn*
* *5 konserter fordelt på Braarudtoppen, Indre Havn sykehjem, Åsgata bofellesskap, Åsgårdstrand sykehjem og julekonsert i Horten kirke*
* *16 øvelser i demenskoret Forglemmegei, og 2 konserter*

12. desember var det julekonsert i Horten kirke. Det var ekstra stas for oss å kunne invitere beboere, brukere, pårørende og ansatte fra alle dagsenter og sykehjem i Horten kommune til julekonsert i den nyoppussede kirken. Det var ca. 120 personer i kirken denne formiddagen og Paulsen buss fraktet alle trygt dit og hjem igjen. Årets musikalske gjest var Hilde Chapman på fiolin, i tillegg til Kvinnetetten som er med og beriker konserten hvert år.

Mange av de ansatte i fellesrådet stilte opp som brannvakter, en veldig viktig oppgave dersom noe skulle skje med så mange eldre og rullestolbrukere til stede.

Vi har hatt sommerkonsert ved Indre Havn sykehjem, Åsgårdstrand sykehjem, Braarudtoppen og Åsgata bofellesskap. Kvinnetetten har vært med på disse.

DEMENSKORET FORGLEMMEGEI

På grunn av økonomiske utfordringer startet ikke demenskorøvelsene opp før i februar.

Utfordringen var manglende tilskudd fra kommunen til lønning av de to medarbeiderne i kulturskolen, som er med og driver koret sammen med diakonimedarbeider Tonje Folkestad og organist Marianne Søraa fra kirken. Tonje og Marianne, har i motsetning til kulturskolens ansatte, jobben med demenskoret lagt inn sine faste stillinger.

Når pengene omsider var på plass, var sangerne i koret veldig fornøyde med å få synge sammen igjen. Det har vært en stabil korgjeng gjennom året, selv om noen faller fra av naturlige årsaker, og nye dukker opp. Antall faste sangere har vært 10-12 stk, og faste frivillige medarbeidere har vært 6-7. Noen frivillige hjelper til inne på selve korøvelsen, mens andre steker vafler og gjør klart til trivelig samvær etter øvelsen. Øvelsene har vært ukentlig og følger skoleruta.

Forglemmegei ble i år, som i fjor, invitert til å synge på Kiwanis` årlige konsert med Marinemusikken på Bakkenteigen 8. november. På repertoaret sto Hovedøen, La det swinge og Vi lever akkompagnert av Marinemusikken.

Under konserten fikk koret overrakt en sjekk fra Kiwanis på 22 000,-.

En av sangerne som har vært med helt fra starten av gikk dessverre bort i slutten av oktober. Hennes pårørende ønsket at det, i forbindelse med gravferden, skulle samles inn en pengegave som skulle gis til Forglemmegei. Disse pengene går ikke til lønn eller drift, men til sosiale tiltak.

Koret ble invitert til å synge på Julekonsert i Tønsberg Domkirke sammen med Hanne Krogh og tre tenorer. Det var veldig stas å få være med på dette. Koret sang La det swinge, Auld long syne og Du grønne glitrende tre for fullsatt domkirke som rommer ca. 500 personer.